title: Decizia (PESC) 2015/2274 a Consiliului din 7 decembrie 2015 de numire a Reprezentantului Special al Uniunii Europene pentru Sahel

text:
               8.12.2015

               RO

               Jurnalul Oficial al Uniunii Europene

               L 322/44

         DECIZIA (PESC) 2015/2274 A CONSILIULUI
   din 7 decembrie 2015
   de numire a Reprezentantului Special al Uniunii Europene pentru Sahel
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 18 martie 2013, Consiliul a adoptat Decizia 2013/133/PESC (1) de numire a domnului Michel Dominique REVEYRAND-DE MENTHON în calitate de Reprezentant Special al Uniunii Europene (RSUE) pentru Sahel. Mandatul RSUE a expirat la 31 octombrie 2015.

               (2)

               Un nou RSUE pentru Sahel ar trebui să fie numit pentru perioada 1 noiembrie 2015-28 februarie 2017.

               (3)

               RSUE își va duce la îndeplinire mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   (1)   Domnul Ángel LOSADA FERNÁNDEZ este numit în calitate de Reprezentant Special al Uniunii Europene pentru Sahel până la 28 februarie 2017. Mandatul RSUE poate fi încheiat mai devreme, în cazul în care Consiliul decide astfel, la propunerea Înaltului Reprezentant al Uniunii pentru afaceri externe și politica de securitate (ÎR).
   (2)   În sensul mandatului RSUE, regiunea Sahel este definită ca incluzând obiectivul principal al Strategiei UE pentru securitate și dezvoltare în Sahel („strategia”) și al Planului său regional de acțiune („PRA”), și anume Burkina Faso, Ciad, Mali, Mauritania și Niger. În ceea ce privește aspectele cu implicații regionale mai extinse, RSUE va conlucra, după caz, cu țările din bazinul lacului Ciad și cu alte țări și entități regionale sau internaționale din afara regiunii Sahel, precum și din Africa de Vest și din Golful Guineei, după caz.
   Articolul 2
   Obiective de politică
   (1)   Mandatul RSUE se întemeiază pe obiectivul de politică al Uniunii în ceea ce privește contribuția activă a Sahelului la eforturile regionale și internaționale pentru o pace durabilă, securitate și dezvoltare în regiune. De asemenea, RSUE urmărește sporirea calității, intensității și impactului angajamentului global al Uniunii în Sahel.
   (2)   RSUE contribuie la dezvoltarea și punerea în practică a tuturor eforturilor Uniunii în regiune, în special în domeniile de politică, în domeniul securității și în domeniul dezvoltării, inclusiv strategia și PRA, precum și la coordonarea tuturor instrumentelor de acțiune ale Uniunii.
   (3)   Se acordă prioritate Republicii Mali și stabilizării sale pe termen lung și dimensiunilor regionale ale conflictului existent în Mali, RSUE coordonând activitatea sa cu cea a delegației UE.
   (4)   Obiectivele de politică ale Uniunii ar trebui să urmărească să promoveze, prin utilizarea coordonată și eficace a tuturor instrumentelor sale, ca Mali și locuitorii săi să revină pe calea păcii, reconcilierii, securității și dezvoltării.
   (5)   Ar trebui acordată atenția cuvenită celorlalte țări din regiune, precum Mauritania, Burkina Faso, Niger și Ciad, inclusiv alegerilor care vor avea loc în curând în ultimele trei țări menționate.
   Articolul 3
   Mandat
   (1)   În vederea realizării obiectivelor de politică ale Uniunii în ce privește Sahelul, mandatul RSUE este:

               (a)

               să contribuie activ la implementarea strategiei și a PRA și să coordoneze și să dezvolte în continuare abordarea globală a Uniunii privind criza regională, urmărind să consolideze coerența și eficiența globale ale activităților Uniunii în Sahel;

               (b)

               să se implice, împreună cu toate părțile interesate relevante din regiune, guverne, organizații regionale, în special G5 Sahel, organizații internaționale, societatea civilă și diaspora, inclusiv cu țările din Maghreb și din bazinul lacului Ciad, urmărind realizarea obiectivelor Uniunii, și să contribuie la o mai bună înțelegere a rolului pe care Uniunea îl are în Sahel;

               (c)

               să reprezinte și să promoveze interesele Uniunii în cadrul forumurilor regionale și internaționale relevante, inclusiv prin participarea în Comité de Suivi din cadrul acordului pentru pace în Mali, și să asigure vizibilitate sprijinului acordat de Uniune în domeniul gestionării crizelor și al prevenirii conflictelor, printre care și EUTM Mali, EUCAP Sahel Mali și EUCAP Sahel Niger;

               (d)

               să coopereze strâns cu Organizația Națiunilor Unite (ONU), în special cu Reprezentantul Special al Secretarului General pentru Africa Occidentală, cu Reprezentantul Special al Secretarului General pentru Mali, cu Trimisul Special al Secretarului General pentru Sahel, cu Uniunea Africană (UA), în special cu Înaltul Reprezentant al UA pentru Mali și Sahel, cu Comunitatea economică a statelor Africii occidentale (ECOWAS), cu G5 Sahel, cu Comisia bazinului lacului Ciad și cu alte părți interesate de la nivel național, regional și internațional, inclusiv alți trimiși speciali pentru Sahel, precum și cu alte organisme relevante în zona Maghreb;

               (e)

               să monitorizeze îndeaproape dimensiunea regională și transfrontalieră a provocărilor în Sahel, printre care și aspectele precum terorismul, criminalitatea organizată, contrabanda cu arme, traficul și introducerea ilegală de persoane, traficul de droguri, fluxurile migratorii și de refugiați, precum și fluxurile financiare aferente, în strânsă cooperare cu coordonatorul UE pentru lupta împotriva terorismului, pentru a contribui la punerea în aplicare în continuare a Strategiei UE de combatere a terorismului;

               (f)

               să urmărească îndeaproape consecințele la nivel umanitar, politic, de securitate și de dezvoltare ale fluxurilor majore de refugiați și de migranți și ale fluxurilor financiare ilegale aferente din regiune; să participe, la cerere, la dialoguri privind migrația cu părțile interesate relevante și să contribuie la un nivel mai amplu la politica Uniunii privind migrația și refugiații în ceea ce privește regiunea, în concordanță cu prioritățile politice ale Uniunii, pentru a îmbunătăți cooperarea inclusiv cu privire la returnare și readmisie; să conlucreze cu țări din Sahel astfel încât acestea să continue acțiunile agreate la Întâlnirea la nivel înalt de la Valletta din noiembrie 2015;

               (g)

               să mențină contacte politice constante la nivel înalt cu țările din regiune afectate de terorism și criminalitate internațională în vederea garantării unei abordări consecvente și cuprinzătoare și a asigurării rolului fundamental al Uniunii în cadrul eforturilor internaționale de combatere a terorismului și criminalității internaționale. În cadrul acestora se include sprijinul activ acordat de Uniune pentru consolidarea capacităților regionale în domeniul securității și garantarea abordării corespunzătoare a cauzelor terorismului și criminalității internaționale în Sahel;

               (h)

               să urmărească îndeaproape efectele crizelor umanitare în regiune asupra politicii, securității și dezvoltării;

               (i)

               în ceea ce privește Mali, să contribuie la stabilizarea țării, în special în ceea ce privește revenirea deplină la o situație de normalitate constituțională și de guvernare pe întregul teritoriu, precum și la un dialog național credibil și deschis tuturor în cadrul acordului pentru pace în Mali. Acest lucru include, de asemenea, promovarea consolidării instituționale, reformei în domeniul securității, construcției unei păci durabile, reconcilierii și combaterii corupției și impunității în Mali;

               (j)

               să contribuie la punerea în aplicare a politicii Uniunii cu privire la drepturile omului în regiune, în cooperare cu RSUE pentru drepturile omului, inclusiv a orientărilor UE privind drepturile omului, în special a orientărilor UE privind copiii și conflictele armate, precum și privind violența împotriva femeilor și fetelor și combaterea tuturor formelor de discriminare a acestora, și a politicii Uniunii privind femeile, pacea și securitatea și să promoveze incluziunea și egalitatea între femei și bărbați în procesul de consolidare a statului, în concordanță cu Rezoluția 1325 (2000) a Consiliului de Securitate ONU (RCSONU) și cu RCSONU subsecvente privind femeile, pacea și securitatea, inclusiv RCSONU 2242 (2015). Contribuția va include monitorizarea și raportarea evoluțiilor, precum și formularea de recomandări în acest sens și menținerea de contacte regulate cu autoritățile relevante din Mali și din regiune, cu Biroul Procurorului Curții Penale Internaționale, Oficiul Înaltului Comisar al Națiunilor Unite pentru Drepturile Omului și cu apărătorii drepturilor omului și observatorii din regiune;

               (k)

               să urmărească și să raporteze cu privire la respectarea RCSONU relevante, în special RCSONU 2056 (2012), 2071 (2012), 2085 (2012), 2100 (2013) și 2227(2015).

         (2)   În scopul îndeplinirii mandatului său, RSUE, între altele:

               (a)

               consiliază și raportează în ceea ce privește definirea pozițiilor Uniunii în forurile regionale și internaționale, după caz, în scopul promovării și consolidării proactive a abordării cuprinzătoare a Uniunii privind criza din Sahel;

               (b)

               păstrează o perspectivă globală asupra activităților Uniunii și cooperează strâns cu delegațiile Uniunii implicate.

         Articolul 4
   Executarea mandatului
   (1)   RSUE are răspunderea executării mandatului său sub autoritatea ÎR.
   (2)   Comitetul politic și de securitate (COPS) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere responsabilităților ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia, în special cu coordonatorul pentru regiunea Sahel.
   Articolul 5
   Finanțare
   (1)   Valoarea de referință financiară destinată să acopere cheltuielile aferente mandatului RSUE pentru perioada 1 noiembrie 2015-28 februarie 2017 este de 1 770 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice și de securitate specifice, conform mandatului. RSUE informează prompt Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat pe lângă RSUE este asigurată de respectivul stat membru, de instituția Uniunii în cauză ori de SEAE. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Membrii personalului internațional contractual trebuie să fie resortisanți ai statelor membre.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentele relevante ale SEAE sau cu delegațiile relevante ale Uniunii, în vederea asigurării coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului său
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și a membrilor personalului RSUE se stabilesc împreună cu țările-gazdă, după caz. Statele membre și SEAE oferă tot sprijinul necesar în acest scop.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia, SEAE și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatului RSUE și cu condițiile de securitate din zona pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizatorice și procedurale specifice, prin care să se reglementeze gestionarea deplasării personalului în condiții de siguranță către zona pentru care este responsabil și în interiorul acesteia și gestionarea incidentelor de securitate, precum și un plan de urgență și de evacuare;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosire sau la sosirea în zona pentru care este responsabil, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

               (d)

               asigurarea punerii în aplicare a tuturor recomandărilor convenite, formulate ca urmare a evaluărilor periodice privind securitatea, și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   (1)   RSUE prezintă periodic rapoarte ÎR și COPS. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele periodice sunt difuzate prin rețeaua COREU. RSUE poate furniza rapoarte Consiliului Afaceri Generale. În conformitate cu articolul 36 din tratat, RSUE poate fi implicat în activitatea de informare a Parlamentului European.
   (2)   RSUE raportează cu privire la cea mai adecvată modalitate de a da curs inițiativelor Uniunii, cum ar fi contribuția Uniunii la reforme și includerea aspectelor politice ale proiectelor de dezvoltare relevante ale Uniunii, în coordonare cu delegațiile Uniunii din regiune.
   Articolul 12
   Coordonarea cu alți actori din UE
   (1)   În cadrul strategiei, RSUE contribuie la unitatea, coerența și eficacitatea acțiunii politice și diplomatice a Uniunii și asigură sprijin pentru implicarea semnificativă a tuturor instrumentelor Uniunii și acțiunilor statelor membre, în vederea realizării obiectivelor de politică ale Uniunii.
   (2)   Activitățile RSUE se coordonează cu cele ale delegațiilor Uniunii și cu cele ale Comisiei, ale SEAE și ale altor servicii relevante ale Uniunii precum și cu cele ale altor RSUE activi în regiune. RSUE informează periodic misiunile statelor membre și delegațiile Uniunii în regiune.
   (3)   Pe teren se menține o strânsă legătură cu șefii delegațiilor Uniunii și cu șefii de misiune ai statelor membre. RSUE, în strânsă cooperare cu delegațiile relevante ale Uniunii, oferă orientări politice la nivel local șefilor misiunilor EUCAP Sahel Niger și EUCAP Sahel Mali, precum și comandantului misiunii EUTM Mali. RSUE, comandantul misiunii EUTM Mali, comandantul operațiilor civile EUCAP Sahel Niger și cel al EUCAP Sahel Mali se consultă reciproc în funcție de necesități.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții din partea Uniunii în regiune fac obiectul unei reexaminări periodice. RSUE prezintă ÎR, Consiliului și Comisiei, înainte de sfârșitul lunii iunie 2016, un raport privind progresele înregistrate, iar până la sfârșitul lunii noiembrie 2016, un raport cuprinzător privind executarea mandatului.
   Articolul 14
   Intrarea în vigoare
   Prezenta decizie intră în vigoare la data adoptării.
   Se aplică de la 1 noiembrie 2015.

      Adoptată la Bruxelles, 7 decembrie 2015.

            Pentru Consiliu

            Președintele

         C. CAHEN

      (1)  Decizia 2013/133/PESC a Consiliului din 18 martie 2013 de numire a Reprezentantului Special al Uniunii Europene pentru Sahel (JO L 75, 19.3.2013, p. 29).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: 2014/650/UE: Decizia Consiliului din 8 septembrie 2014 de numire a unui membru maltez în cadrul Comitetului Economic și Social European

text:
               9.9.2014

               RO

               Jurnalul Oficial al Uniunii Europene

               L 268/8

         DECIZIA CONSILIULUI
   din 8 septembrie 2014
   de numire a unui membru maltez în cadrul Comitetului Economic și Social European

      (2014/650/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului maltez,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului domnului Michael PARNIS,

         ADOPTĂ PREZENTA DECIZIE:
   Articolul 1
   Domnul Charles VELLA se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 8 septembrie 2014.

            Pentru Consiliu

            Președintele

         S. GOZI

      (1)  JO L 251, 25.9.2010, p. 8.


title: 2012/408/UE: Decizia Parlamentului European și a Consiliului din 4 iulie 2012 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (EGF/2012/000 TA 2012 – asistență tehnică la inițiativa Comisiei)

text:
               20.7.2012

               RO

               Jurnalul Oficial al Uniunii Europene

               L 192/11

         DECIZIA PARLAMENTULUI EUROPEAN ȘI A CONSILIULUI
   din 4 iulie 2012
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (EGF/2012/000 TA 2012 – asistență tehnică la inițiativa Comisiei)
   (2012/408/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 8 alineatul (2),
   având în vedere propunerea Comisiei,
   întrucât:

               (1)

               Fondul european de ajustare la globalizare (FEG) a fost creat pentru a oferi un sprijin suplimentar lucrătorilor concediați ca urmare a schimbărilor structurale majore intervenite în practicile comerciale mondiale, datorate globalizării, precum și pentru a le acorda asistență în procesul de reintegrare pe piața muncii.

               (2)

               Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

               (3)

               Regulamentul (CE) nr. 1927/2006 prevede că 0,35 % din suma maximă anuală poate fi alocată pentru asistență tehnică la inițiativa Comisiei, în fiecare an. Prin urmare, Comisia propune mobilizarea unei sume de 730 000 EUR.

               (4)

               În consecință, FEG ar trebui mobilizat pentru a asigura asistență tehnică, la inițiativa Comisiei,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2012, se mobilizează Fondul european de ajustare la globalizare (FEG) pentru alocarea sumei de 730 000 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 4 iulie 2012.

            Pentru Parlamentul European

            Președintele

         M. SCHULZ

            Pentru Consiliu

            Președintele

         A. D. MAVROYIANNIS

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: 2010/305/: Decizia Consiliului din 26 aprilie 2010 de numire a unui membru austriac în cadrul Comitetului Economic și Social European

text:
               1.6.2010

               RO

               Jurnalul Oficial al Uniunii Europene

               L 134/75

         DECIZIA CONSILIULUI
   din 26 aprilie 2010
   de numire a unui membru austriac în cadrul Comitetului Economic și Social European
   (2010/305/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere Decizia 2006/524/CE, Euratom (1),
   având în vederea propunerea prezentată de guvernul austriac,
   având în vedere avizul Comisiei,
   întrucât un post de membru în cadrul Comitetului Economic și Social European a devenit vacant ca urmare a încheierii mandatului domnului Heinz PETER,
   DECIDE:
   Articolul 1
   Domnul Alfred GAJDOSIK, Mitglied im Präsidium der Fraktion Christlicher Gewerkschafter im Österreichischen Gewerkschaftsbund, Vorsitzender der Fraktion Christlicher Gewerkschafter in der Gewerkschaft vida und Mitglied im Präsidium der vida (Grup III – reprezentanți ai altor interese socioeconomice) se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2010.
   Articolul 2
   Prezenta decizie produce efecte de la data adoptării.

      Adoptată la Luxemburg, 26 aprilie 2010.

            Pentru Consiliu

            Președintele

         M. Á. MORATINOS

      (1)  JO L 207, 28.7.2006, p. 30.


title: Decizia (UE) 2017/1669 a Parlamentului European din 27 aprilie 2017 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/225

         DECIZIA (UE) 2017/1669 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2015,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2015, însoțit de răspunsul autorității (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a autorității în ceea ce privește execuția bugetară pentru exercițiul financiar 2015 (05873/2017 – C8-0060/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (4), în special articolul 44,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A8-0098/2017),

               1.

               acordă directorului executiv al Autorității Europene pentru Siguranța Alimentară descărcarea de gestiune pentru execuția bugetului autorității aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 97.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 31, 1.2.2002, p. 1.

      (5)  JO L 328, 7.12.2013, p. 42.


title: Decizia Consiliului din 17 noiembrie 2009 privind încheierea Acordului între Guvernul Federației Ruse și Uniunea Europeană cu privire la protecția informațiilor clasificate

text:
               22.6.2010

               RO

               Jurnalul Oficial al Uniunii Europene

               L 155/56

         DECIZIA CONSILIULUI
   din 17 noiembrie 2009
   privind încheierea Acordului între Guvernul Federației Ruse și Uniunea Europeană cu privire la protecția informațiilor clasificate
   (2010/348/CE)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolele 24 și 38,
   având în vedere recomandarea Președinției,
   întrucât:

               (1)

               În cadrul reuniunii sale din 27 și 28 noiembrie 2003, Consiliul a hotărât să autorizeze Președinția, asistată de Secretarul General/Înaltul Reprezentant („SG/ÎR”), să inițieze negocieri în conformitate cu articolele 24 și 38 din Tratatul privind Uniunea Europeană cu anumite țări terțe, în vederea încheierii de către Uniunea Europeană cu fiecare dintre acestea a unui acord privind procedurile de securitate pentru schimbul de informații clasificate.

               (2)

               Ca urmare a acestei autorizări de a iniția negocieri, Președinția, asistată de SG/ÎR, a negociat un acord cu Guvernul Federației Ruse cu privire la protecția schimbului de informații clasificate.

               (3)

               Acordul ar trebui să fie aprobat,

         DECIDE:
   Articolul 1
   Acordul între Guvernul Federației Ruse și Uniunea Europeană cu privire la protecția informațiilor clasificate se aprobă în numele Uniunii Europene.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze acordul prin care Uniunea Europeană își asumă obligații (1).
   Articolul 3
   Prezenta decizie produce efecte de la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 17 noiembrie 2009.

            Pentru Consiliu

            Președintele

         C. BILDT

      (1)  Data intrării în vigoare a acordului se publică în Jurnalul Oficial al Uniunii Europene de către Secretariatul General al Consiliului.

      TRADUCERE
      ACORD
      între Guvernul Federației Ruse și Uniunea Europeană cu privire la protecția informațiilor clasificate
      GUVERNUL FEDERAȚIEI RUSE,
      și
      UNIUNEA EUROPEANĂ, denumită în continuare „UE”, reprezentată de Președinția Consiliului Uniunii Europene,
      denumite în continuare „părțile”,
      AVÂND ÎN VEDERE CĂ UE și Federația Rusă convin cu privire la necesitatea dezvoltării cooperării între acestea cu privire la chestiuni de interes comun, în special în domeniul securității;
      RECUNOSCÂND CĂ această cooperare între părți poate necesita accesul la informații clasificate ale UE sau ale Federației Ruse, precum și schimbul de astfel de informații între părți;
      FIIND CONȘTIENTE CĂ accesul la informațiile clasificate, precum și schimbul acestora necesită luarea unor măsuri corespunzătoare de protecție,
      CONVIN DUPĂ CUM URMEAZĂ:
      Articolul 1
      Prezentul acord se aplică pentru protejarea informațiilor clasificate care sunt furnizate, schimbate sau produse între părți în cadrul cooperării dintre acestea.
      Articolul 2
      În înțelesul prezentului acord:

                  1.

                  „informații clasificate” înseamnă orice fel de informații sau materiale protejate în conformitate cu actele cu putere de lege și normele administrative corespunzătoare ale fiecăreia dintre părți, care sunt furnizate, schimbate sau produse între părți în cadrul cooperării dintre acestea și a căror divulgare neautorizată ar putea provoca diferite niveluri de prejudicii intereselor de securitate ale Federației Ruse sau ale UE sau unuia sau mai multora dintre statele sale membre și care au fost desemnate printr-o clasificare de securitate;

                  2.

                  „suporturi pentru informații clasificate” înseamnă materiale, inclusiv câmpuri fizice care conțin informații clasificate sub formă de simboluri, imagini, semnale, soluții tehnice și procese;

                  3.

                  „clasificare de securitate” înseamnă o specificație care indică:

                              —

                              gradul de prejudiciu adus intereselor Federației Ruse sau UE sau unuia sau mai multora dintre statele membre ale UE care poate fi provocat în cazul divulgării neautorizate de informații neclasificate; și

                              —

                              gradul de protecție necesitat în consecință, în conformitate cu actele cu putere de lege sau normele administrative ale Federației Ruse sau ale UE;

                  4.

                  „marcaj de clasificare” înseamnă specificația indicată pe suporturile pentru informații clasificate și/sau documentația însoțitoare care indică clasificarea de securitate a informațiilor pe care acestea le conțin;

                  5.

                  „autorizație de securitate” înseamnă o decizie administrativă luată în conformitate cu actele cu putere de lege sau normele administrative ale Federației Ruse sau ale UE prin care se certifică faptul că se poate permite accesul unei persoane fizice la informațiile clasificate până la un anumit nivel.

            Articolul 3
      (1)   În înțelesul prezentului acord, „UE” înseamnă Consiliul Uniunii Europene (denumit în continuare: „Consiliul”), Secretarul General/Înaltul Reprezentant și Secretariatul General al Consiliului și Comisia Europeană.
      (2)   În înțelesul prezentului acord, pentru Federația Rusă, organismele autorizate să pună în aplicare prezentul acord sunt autoritățile guvernamentale federale ale Federației Ruse.
      Articolul 4
      (1)   Informațiile clasificate pot fi divulgate în conformitate cu alineatele (2)-(5) de către una dintre părți, „partea care furnizează informația”, celeilalte părți, „partea care primește informația”.
      (2)   Fiecare parte decide, de la caz la caz, cu privire la informațiile clasificate pe care le comunică celeilalte părți în conformitate cu propriile interese de securitate și în conformitate cu propriile sale acte cu putere de lege sau norme administrative. Nicio dispoziție din prezentul acord nu se consideră drept temei pentru comunicarea obligatorie sau generică între părți de informații clasificate sau anumite categorii de informații.
      (3)   În conformitate cu propriile sale acte cu putere de lege sau norme administrative, fiecare parte:

                  (a)

                  protejează informațiile clasificate furnizate, schimbate sau produse între părți în cadrul cooperării dintre acestea;

                  (b)

                  se asigură că nici clasificarea de securitate, nici marcajul de clasificare și nici marcajele care restricționează distribuția de informații atribuite de către partea care furnizează informațiile clasificate sau schimbate în temeiul prezentului acord nu sunt modificate fără acordul prealabil scris al părții în cauză, iar informațiile clasificate furnizate sau schimbate în temeiul prezentului acord sunt înregistrate, salvgardate și protejate în conformitate cu dispozițiile prevăzute în propriile acte cu putere de lege sau norme administrative în cazul informațiilor care dețin o clasificare de securitate echivalentă și un marcaj de securitate în conformitate cu articolul 6;

                  (c)

                  utilizează informațiile clasificate furnizate sau schimbate în temeiul prezentului acord doar în scopurile definite de către partea care le furnizează;

                  (d)

                  returnează sau distrug suporturile pentru informații clasificate primite de la cealaltă parte atunci când acest lucru este solicitat în scris de către autoritatea competentă a părții care le furnizează;

                  (e)

                  nu divulgă informațiile clasificate furnizate sau schimbate în temeiul prezentului regulament altor destinatari decât cei menționați la articolul 3 fără acordul prealabil în scris al părții care le-a furnizat.

            (4)   Informațiile clasificate se transmit pe canale diplomatice, prin servicii de curierat sau prin orice alte mijloace convenite între autoritățile competente menționate la articolul 10. În sensul prezentului acord:

                  (a)

                  în ceea ce privește UE, orice corespondență se trimite șefului Biroului Registratură al Consiliului Uniunii Europene. Corespondența se transmite de către șeful Biroului Registratură al Consiliului statelor membre și Comisiei Europene, sub rezerva alineatului (5);

                  (b)

                  în ceea ce privește Federația Rusă, toată corespondența se adresează Misiunii permanente a Federației Ruse pe lângă Uniunea Europeană și Comunitatea Europeană a Energiei Atomice.

            (5)   Din motive operaționale, partea care furnizează informația poate adresa corespondența numai funcționarilor, organelor sau serviciilor părții care primește informația care au competențe specifice și sunt special desemnate ca destinatari, pe baza competențelor lor și în conformitate cu principiul nevoii de a cunoaște. Corespondența de acest tip este accesibilă numai funcționarilor, organelor sau serviciilor menționate anterior. În ceea ce privește Uniunea Europeană, corespondența respectivă este transmisă prin intermediul șefului Biroului Registratură al Consiliului sau prin intermediul șefului Biroului Registratură al Comisiei Europene, atunci când astfel de informații sunt adresate Comisiei Europene.
      Articolul 5
      Fiecare dintre părți se asigură că Federația Rusă și Uniunea Europeană dispun, fiecare în parte, de un sistem de securitate și de măsuri de securitate bazate pe principiile de bază și pe standardele minime de securitate prevăzute în actele cu putere de lege sau normele administrative corespunzătoare ale acestora, pentru a se asigura că se aplică un nivel de protecție echivalent informațiilor clasificate care fac obiectul prezentului acord.
      Articolul 6
      (1)   Pentru a se stabili un nivel de protecție echivalent pentru informațiile clasificate furnizate, schimbate sau produse între Federația Rusă și Uniunea Europeană în cadrul cooperării dintre acestea în conformitate cu actele cu putere de lege sau normele administrative corespunzătoare ale acestora, clasificările de securitate corespund după cum urmează:

                  UE

                  FEDERAȚIA RUSĂ

                  CONFIDENTIEL UE

                  СЕКРЕТНО

                  SECRET UE

                  СОВЕРШЕННО СЕКРЕТНО

            (2)   Marcajul de restricție al Federației Ruse „ДЛЯ СЛУЖЕБНОГО ПОЛЬЗОВАНИЯ” corespunde clasificării de securitate UE „RESTREINT UE”.
      (3)   Entitățile care cooperează din partea ambelor părți convin cu privire la clasificarea de securitate echivalentă care se acordă fiecărei informații clasificate produse în cursul cooperării lor și cu privire la declasificarea sau la reducerea nivelului de clasificare a unor astfel de informații.
      Articolul 7
      (1)   Accesul la informațiile clasificate se permite doar persoanelor pentru care cunoașterea informațiilor respective este necesară în vederea îndeplinirii sarcinilor lor oficiale, în conformitate cu scopurile specificate atunci când se furnizează informațiile.
      (2)   Toate persoanele care, în îndeplinirea îndatoririlor lor oficiale, au nevoie de acces sau ale căror îndatoriri sau funcții le pot oferi acces la informații clasificate la nivelul CONFIDENTIEL UE/СЕКРЕТНО sau mai mare care sunt furnizate, schimbate sau produse între părți în cursul cooperării dintre acestea sunt supuse autorizării de securitate corespunzătoare înainte de a li se acorda accesul la astfel de informații.
      (3)   Fiecare parte se asigură că procedurile de autorizare de securitate se desfășoară în conformitate cu propriile acte cu putere de lege sau norme administrative, pentru a se stabili dacă circumstanțele și caracterul unei persoane fizice sunt de așa natură încât persoana respectivă să poată avea acces la informații clasificate până la un anumit nivel.
      Articolul 8
      Autoritățile competente menționate la articolul 10 se pot informa reciproc cu privire la regulamentele relevante în domeniul protecției informațiilor clasificate și de comun acord efectuează vizite reciproce în vederea desfășurării unor consultări reciproce pe baza cărora se poate ajunge la o concluzie cu privire la eficacitatea măsurilor luate în temeiul prezentului acord și a măsurilor tehnice menționate la articolul 10.
      Articolul 9
      Partea care primește informația își stabilește propriul marcaj de clasificare corespunzător, astfel cum este prevăzut la articolul 6, în plus față de cele deja stabilite de către partea care comunică informația, cu privire la suporturile pentru informații clasificate furnizate, schimbate sau produse în cursul cooperării dintre părți sau ca rezultat al traducerii, al copierii sau al multiplicării.
      Articolul 10
      (1)   În vederea punerii în aplicare a prezentului acord și pentru a garanta realizarea de către partea care primește informațiile a condițiilor necesare pentru protecția și salvgardarea informațiilor clasificate, autoritățile menționate la alineatele (2)-(4) stabilesc modalități tehnice după cum urmează:

                  —

                  se informează reciproc în scris cu privire la măsurile tehnice (inclusiv măsurile practice de manipulare, depozitare, reproducere, transmitere și distrugere a informațiilor clasificate) destinate protejării și salvgardării informațiilor clasificate furnizate, schimbate sau produse între părți în cursul cooperării dintre acestea; și

                  —

                  confirmă în scris că măsurile tehnice asigură un nivel reciproc acceptabil de protecție a informațiilor clasificate furnizate, schimbate sau produse între părți în cursul cooperării dintre acestea.

            (2)   Pentru Federația Rusă, Serviciul Federal de Securitate al Federației Ruse coordonează activitățile de punere în aplicare a prezentului acord și este responsabil cu furnizarea informațiilor și confirmarea măsurilor tehnice cu privire la protecția și salvgardarea informațiilor clasificate furnizate Federației Ruse sau schimbate cu aceasta în temeiul prezentului acord.
      (3)   Pentru Consiliu, Oficiul de Securitate al Secretariatului General al Consiliului, sub conducerea și din partea Secretarului General al Consiliului, acționând în numele Consiliului și sub autoritatea acestuia, coordonează activitățile de punere în aplicare a prezentului acord și este responsabil cu furnizarea informațiilor și confirmarea măsurilor tehnice cu privire la protecția și salvgardarea informațiilor clasificate furnizate Consiliului sau Secretariatului General al Consiliului sau schimbate cu acestea în temeiul prezentului acord.
      (4)   Pentru Comisia Europeană, Direcția pentru Securitate a Comisiei Europene, acționând sub autoritatea membrului Comisiei responsabil cu chestiunile de securitate, coordonează activitățile de punere în aplicare a prezentului acord și este responsabilă cu furnizarea informațiilor și confirmarea măsurilor tehnice cu privire la protecția și salvgardarea informațiilor clasificate furnizate sau schimbate cu Comisia Europeană în temeiul prezentului acord.
      Articolul 11
      (1)   Autoritatea competentă menționată la articolul 10 a oricăreia dintre părți informează imediat autoritatea competentă a celeilalte părți cu privire la orice caz dovedit sau suspectat de divulgare neautorizată sau de pierdere de informații clasificate furnizate de partea respectivă și desfășoară o investigație și raportează rezultatele investigației respective celeilalte părți.
      (2)   Autoritățile competente menționate la articolul 10 ale părților stabilesc, de la caz la caz, o procedură destinată stabilirii, în conformitate cu actele cu putere de lege și normele administrative ale fiecărei părți, a acțiunilor sau măsurilor corective proporționale care trebuie luate în funcție de consecințele sau daunele provocate.
      (3)   Fiecare parte ia toate măsurile corespunzătoare, în conformitate cu actele cu putere de lege și normele administrative aplicabile, în cazurile în care o persoană fizică este responsabilă pentru compromiterea informațiilor clasificate. Măsurile luate în acest context pot avea drept rezultat acțiuni în justiție, inclusiv eventuala începere a urmăririi penale, împotriva persoanei în cauză, în conformitate cu actele cu putere de lege și normele administrative aplicabile.
      Articolul 12
      Fiecare parte suportă costurile generate de măsurile luate în temeiul prezentului acord în vederea protejării informațiilor clasificate.
      Articolul 13
      Prezentul acord nu împiedică părțile să încheie alte acorduri privind furnizarea sau schimbul de informații clasificate care fac obiectul prezentului acord, cu condiția ca acestea să nu fie în contradicție cu dispozițiile prezentului acord.
      Articolul 14
      Orice diferend survenit între părți în legătură cu interpretarea sau aplicarea prezentului acord se soluționează prin negociere între părți. Pe parcursul unor astfel de negocieri, părțile își îndeplinesc în continuare obligațiile care le revin în conformitate cu prezentul acord.
      Articolul 15
      (1)   Prezentul acord intră în vigoare în prima zi a lunii următoare datei la care părțile notifică îndeplinirea procedurilor interne necesare intrării în vigoare a acestuia.
      (2)   Fiecare parte poate solicita consultări pentru examinarea unor eventuale modificări ale prezentului acord.
      (3)   Orice modificare a prezentului acord se efectuează numai în scris și de comun acord între părți. Astfel de modificări intră în vigoare în condițiile prevăzute la alineatul (1).
      Articolul 16
      Prezentul acord poate fi denunțat de către oricare dintre părți prin transmiterea unei notificări scrise de denunțare celeilalte părți. Denunțarea intră în vigoare în termen de șase luni de la primirea notificării de către cealaltă parte. Fără a aduce atingere unei astfel de denunțări, obligațiile referitoare la protecția tuturor informațiilor clasificate furnizate sau schimbate în temeiul prezentului acord, în conformitate cu dispozițiile acestuia, continuă să se aplice.

         DREPT CARE subsemnații, pe deplin autorizați, au semnat prezentul acord.
         Întocmit la Rostov-pe-Don la întâi iunie două mii zece, în dublu exemplar în limbile rusă și engleză.

               Pentru Guvernul Federației Ruse

               Pentru Uniunea Europeană